CELEX: 62019TN0013
Language: bg
Date: 2019-01-08 00:00:00
Title: Дело T-13/19: Иск, предявен на 8 януари 2019 г. — Чешка република/Комисия

18.3.2019   
            
            
               BG
            
            
               Официален вестник на Европейския съюз
            
            
               C 103/48
            
         
      Иск, предявен на 8 януари 2019 г. — Чешка република/Комисия
      (Дело T-13/19)
      (2019/C 103/63)
      Език на производството: чешки
      
         Страни
      
      
         Ищец: Чешка република (представители: M. Smolek, J. Vláčil и O. Serdula)
      
         Ответник: Европейска комисия
      
         Искания на ищеца
      
      Ищецът моли Общия съд:
      
                  —
               
               
                  да установи, че Европейската комисия не е изпълнила задълженията си по член 4, параграф 3 от Договора за Европейския съюз във връзка с член 47 от Хартата на основните права на Европейския съюз, тъй като не е започнала производство за установяване на неизпълнение на задължения срещу Чешката република във връзка с условното предоставяне на традиционни собствени ресурси в размер на 40 482 255 CZK от Чешката република, нито е върнала спорната сума, и
               
            
                  —
               
               
                  да осъди Европейската комисия да заплати съдебните разноски.
               
            
         Основания и основни доводи
      
      В подкрепа на иска ищецът излага едно основание.
      Чешката република счита, че задължението на Европейската комисия да предприеме горепосочените действия произтича от принципа на лоялно сътрудничество, установен в член 4, параграф 3 от Договора за Европейския съюз, разглеждан във връзка с правото на ефективна съдебна защита по член 47 от Хартата на основните права на Европейския съюз.
      Като се има предвид, че съгласно практиката на Съда (1) спор между държава членка и Европейската комисия в областта на традиционните собствени ресурси може да бъде решен меродавно само от Съда в производство за установяване на неизпълнение на задължения, Европейската комисия трябва във връзка с изпълнението на въпросното условно плащане или да започне такова производство без ненужно забавяне, или да върне посоченото плащане, ако счита, че няма основания да започне такова производство.
      Чешката република плаща спорната сума по сметката на Европейската комисия още през 2015 г. Европейската комисия обаче не започва производство за установяване на неизпълнение на задължения по настоящото дело и не връща платената ѝ условно сума, въпреки че Чешката република официално я призовава да направи това. Поради това Чешката република счита, че са изпълнени условията за установяване на бездействие от страна на Комисията.
      
         (1)  Вж. решения от 25 октомври 2017 г., Словакия/Комисия (C-593/15 P и C-594/15 P, EU:C:2017:800) и от 25 октомври 2017 г., Румъния/Комисия (C-599/15 P, EU:C:207:801).